Toyota Mega Cruiser

Το Toyota Mega Cruiser ήταν ένα μεγάλο SUV αυτοκίνητο της ιαπωνικής αυτοκινητοβιομηχανίας Toyota, που παρήχθη από τα τέλη του 1995 έως το 2001. Υπήρξε το βαρύτερο SUV μοντέλο στην ιστορία της Toyota, με το βάρος του να πλησιάζει τους 3 τόνους.

Η εξωτερική εμφάνισή του, θύμιζε έντονα τα αμερικανικά Humvee και Hummer H1. Όπως συνέβη και με το Humvee, το Mega Cruiser είχε εξελιχθεί για στρατιωτική χρήση και, στα πλαίσια αυτά, χρησιμοποιήθηκε από τις Ιαπωνικές Δυνάμεις Αυτοάμυνας για τη μεταφορά πεζοναυτών, αλλά επίσης και οβιδοβόλων και πυραύλων εδάφους - αέρος.

 Παραγωγή και διαθεσιμότητα 

Το πρώτο σχετικό πρωτότυπο του Toyota Mega Cruiser παρουσιάστηκε επίσημα στο 30-ό Σαλόνι Αυτοκινήτου του Τόκιο τον Οκτώβριο του 1993. Η παραγωγή του αυτοκινήτου ξεκίνησε στα τέλη του 1995 και οι πρώτες πωλήσεις του ξεκίνησαν μέσα στο 1996.

Το Mega Cruiser ήταν διαθέσιμο αποκλειστικά στην Ιαπωνία, μέσω του σχετικού δικτύου αντιπροσωπειών Toyota Store και, κατά συνέπεια, παρήχθη μόνο σε δεξιοτίμονη έκδοση. Εκτός από τον στρατό, χρησιμοποιήθηκε επίσης και από την αστυνομία και την πυροσβεστική της χώρας, Το 2020 αναφέρθηκε ότι είχαν παραχθεί έως τότε 3.000 αντίτυπα και τελικώς η παραγωγή του έληξε το 2021, με τις πωλήσεις του να λήγουν επίσημα το 2022. Ένας περιορισμένος αριθμός αυτοκινήτων, μόλις 133 αντίτυπα, διατέθηκε στο κοινό, για ιδιωτική χρήση.

Αν και το Mega Cruiser διατέθηκε επίσημα, ως καινούριο, αποκλειστικά στην Ιαπωνία, ωστόσο υπήρξαν λίγες πωλήσεις του σε χώρες του εξωτερικού, από κάποιους είχαν εισάγει αντίτυπα μέσω της λεγόμενης «γκρίζας αγοράς» και μάλιστα σε κάποια από αυτά υπήρξαν aftermarket μετατροπές σε αριστεροτίμονα.

 Τεχνικά στοιχεία 

Το Mega Cruiser ήταν διαθέσιμο με έναν τετρακύλινδρο σε σειρά (I4) 16-βάλβιδο πετρελαιοκινητήρα 4.1 λίτρων / 4.104 cm³ με υπερσυμπιεστή. Η ισχύς ήταν 157 hp (116 kW) στις 3.400 στροφές το λεπτό και η ροπή 380 N·m στις 2.800 στροφές το λεπτό, καθώς ο κινητήρας σχεδιάστηκε για υψηλή ροπή σε χαμηλές ταχύτητες.

Επιπλέον, διέθετε μόνιμη τετρακίνηση με τρία διαφορικά και δυνατότητα κλειδώματός τους, καθώς και τετραδιεύθυνση και σύστημα ελέγχου πίεσης ελαστικών που επιτρέπει στον οδηγό να επιλέξει μεταξύ 2,2 bar για το δρόμο και 1,0 bar για οδήγηση σε άμμο, λάσπη ή χιόνι, με αποτέλεσμα τις εξαιρετικές δυνατότητες σε εκτός δρόμου διαδρομές. Το όχημα προοριζόταν να δοκιμάσει σχέδια που μετά προορίζονταν για μαζικής παραγωγής οχήματα εκτός δρόμου, όπως το Toyota Land Cruiser, αν και τελικώς το Mega Cruiser δεν γνώρισε την ανταπόκριση που είχε υπολογίσει η Toyota.

 Φωτογραφίες 

 Δείτε επίσης 
 Hummer H1, ένα αμερικανικό SUV παρόμοιας φιλοσοφίας.
 SUV

 Αναφορές 

 Εξωτερικοί σύνδεσμοι 

 Toyota Mega Cruiser Presentation - Megacruiser.com
 Toyota Mega Cruiser Specifications And Photographs - ToyotaOffRoad.com




Mega Cruiser
Κατηγορία:Αυτοκίνητα SUV